ddrg/super_eurlex huggingface dataset:
Virallinen lehti nro C 167 , 01/06/1998 s. 0225



B4-0557/98 Päätöslauselma kuolemantuomioista Myanmarissa (Burma) Euroopan parlamentti, joka - ottaa huomioon aiemmat päätöslauselmansa Burmasta, A. on huolissaan siitä, että Burmassa on viime viikolla tuomittu kuolemaan kuusi vankia, jotka Amnesty Internationalin mukaan on vangittu poliittisin perustein, B. on huolissaan siitä, että kyseessä ovat tiettävästi ensimmäiset kuolemantuomion saaneet poliittiset vangit moneen vuoteen, ja että saatujen tietojen mukaan 20 vankia on lisäksi kuollut vankeudessa, C. katsoo, että lisäksi Burman asevoimat teloittavat etnisiin vähemmistöihin kuuluvia säännöllisesti ilman oikeudenkäyntiä osana tukahduttamistoimia; 1. Kehottaa Burman hallitusta poistamaan kuolemanrangaistuksen, olemaan soveltamatta kuolemanrangaistusta mainituissa tapauksissa ja vapauttamaan kaikki poliittiset vangit, ellei rikossyytteitä voida vahvistaa demokraattisella ja oikeudenmukaisella oikeudellisella menettelyllä; 2. Kehottaa neuvostoa ja jäsenvaltioiden hallituksia painostamaan liike-elämää ja teollisuutta, jotta ne eivät tekisi mitään taloudellisia investointeja Burmaan; 3. Kehottaa puhemiestään välittämään tämän päätöslauselman komissiolle, neuvostolle sekä Myanmarin hallitukselle.
Virallinen lehti nro C 167 , 01/06/1998 s. 0308



A4-0144/98 Päätöslauselma tilintarkastustuomioistuimen erityiskertomuksesta n:o 4/97 Saksojen yhdistymiseen liittyvien, EMOTR:sta maksettuja korvauksia ja vientitukia sisältävien toimenpiteiden tiettyjen erityispiirteiden tarkastamisesta sekä komission vastaukset (C4-0348/97) Euroopan parlamentti, joka - ottaa huomioon tilintarkastustuomioistuimen erityiskertomuksen n:o 4/97 (C4-0348/97) ((EYVL C 144, 13.5.1997, s. 1.)), - ottaa huomioon Euroopan yhteisön perustamissopimuksen 188 c artiklan 4 kohdan ja 206 artiklan 1 kohdan, - ottaa huomioon talousarvion valvontavaliokunnan mietinnön (A4-0144/98); 1. Pahoittelee sitä, että tilintarkastustuomioistuimen erityiskertomus n:o 4/97 valmistui huomattavalla viiveellä verrattuna sen kattamaan ajanjaksoon; 2. Toteaa, että maidontuotannon väheneminen, naudan tarttuvan leukoosin (EBL) hävittäminen ja naudanlihan tuotannon väheneminen entisen DDR:n alueella yhdistymisen jälkeen on saavutettu ilman, että siitä olisi aiheutunut merkittäviä lisäkustannuksia unionin talousarvioon; 3. Pitää myönteisenä yhteisön osallistumista uusien osavaltioiden integrointiin yhteiseen maatalouspolitiikkaan; toteaa että tämä integrointi on toteutettu poikkeusolosuhteissa, joista voidaan mainita siirtymäkauden puuttuminen sekä joidenkin toimien täytäntöönpano taannehtivasti (maidontuotannon vähentäminen); 4. Valittaa sitä, että komissio on toteuttanut paikan päällä tehtyjä rahoitustarkastuksia huomattavan myöhäisessä EBL:n hävittämisen vaiheessa; pyytää komissiota organisoimaan kaikkien hävittämisohjelmien järjestelmällisen valvonnan yhteisön määrärahoilla ja yhteisrahoituksena; 5. Vaatii että väärin perustein maksetut tuet peritään takaisin ja että tätä asiaa koskevasta menettelystä päätetään mahdollisimman pian; 6. Kehottaa puhemiestään välittämään tämän päätöslauselman komissiolle, neuvostolle ja tilintarkastustuomioistuimelle.
Virallinen lehti nro C 034 , 02/02/1998 s. 0099



B4-0024 ja 0026/98 Päätöslauselma UEFAsta ja Coca-Cola Cupista Euroopan parlamentti, joka A. katsoo, että Euroopan unionin on tunnustettava urheilun erityisluonne ja urheiluliikkeen itsenäisyys, B. ottaa huomioon 13. kesäkuuta 1997 antamansa päätöslauselman Euroopan unionin asemasta urheilun alalla ((EYVL C 200, 30.6.1997, s. 252.)), jossa todetaan, että «on välttämätöntä löytää ratkaisuja, jotka eivät todellisuudessa saa pieniä, keskisuuria ja suuria ammattilais- ja amatööriseuroja olemaan edistämättä merkittävästi nuorten valmennusta, jotta ne voisivat täyttää niille kuuluvan opetuksellisen ja sosiaalisen tehtävän», C. ottaa huomioon, että UEFAn ja valioliigan (Premier League) välillä on tällä hetkellä erimielisyyksiä niiden seurojen lukumäärästä, jotka saavat osallistua ensimmäisen divisioonan mestaruuskilpailuihin, D. ottaa huomioon, että Englannin jalkapalloliiga, joka edustaa kaikkia ammattilaisseuroja, on oikeudellisesti täysin riippumaton valioliigasta, joka muodostuu ainoastaan ensimmäisen divisioonan ammattilaisseuroista (Premiership), E. ottaa huomioon, että Coca-Cola Cupin järjestää jalkapalloliiga eikä valioliiga, F. ottaa huomioon, että jalkapalloliigan cupvoittajat ovat aikaisemmin saaneet osallistua UEFA Cupiin (C3 Cup), G. katsoo, että UEFAn sääntöjen muuttamista koskeva päätös, jonka mukaisesti jalkapalloliigan cupvoittajat eivät saa osallistua UEFA Cupiin, on mielivaltainen ja sen voitaisiin katsoa liittyvän edellä mainittuihin erimielisyyksiin, minkä lisäksi sillä voi olla huomattavia kielteisiä taloudellisia ja sosiaalisia seurauksia erityisesti monille englantilaisille alempien divisioonien ammattilaisseuroille, H. katsoo, että tällaista päätöstä voitaisiin myös pitää syrjivänä, koska vastaavien, muissa Euroopan maissa järjestettyjen liigacupien voittajat pelaavat edelleen UEFA Cupissa, I. katsoo, että tämä päätös on EY:n perustamissopimuksen määräävää markkina- aseman väärinkäyttöä koskevan 86 artiklan vastainen, J. katsoo, että ammattilaisurheiluun liittyvää taloudellista toimintaa ei voida vapauttaa yhteisön lainsäädännön määräyksistä, ja panee merkille, että tällä toimenpiteellä on miltei varmasti merkittäviä taloudellisia seurauksia; Euroopan parlamentti, joka 1. Kehottaa komissiota käsittelemään tätä ongelmaa ensi tilassa; 2. Pyytää UEFAa perumaan päätöksensä edellä esitettyjen näkökohtien perusteella; 3. Pyytää UEFAa huolehtimaan siitä, että jäsenvaltioiden kaikkia jalkapalloliigoja kohdellaan tasapuolisesti; 4. Kehottaa puhemiestään välittämään tämän päätöslauselman komissiolle, jäsenvaltioiden hallituksille ja parlamenteille, UEFAlle sekä Englannin jalkapallo- ja valioliigalle.
Virallinen lehti nro C 034 , 02/02/1998 s. 0191



B4-0029/98 Päätöslauselma EU:n ja Sveitsin välisistä neuvotteluista maakuljetuksista Euroopan parlamentti, joka A. ottaa huomioon, että EU:n ja Sveitsin välillä on jo pitkään käyty keskusteluja ja neuvotteluja maitse tapahtuvista rahtikuljetuksista, B. ottaa huomioon, että meneillään olevat neuvottelut keskittyvät ilmeisesti pääasiassa avainkysymyksiin, jotka liittyvät Sveitsin alueen läpi kulkevilta EU-maiden raskailta ajoneuvoilta perittävien tienkäyttömaksujen ylärajaan, keinoihin, joilla estetään liikenteen ohjautuminen Itävaltaan ja Ranskaan, 40 tonnin painoisten kuorma-autojen pääsyyn Sveitsin talouskeskuksiin ja tähän liittyviin kauttakulkusopimuksiin, C. ottaa huomioon, että näissä neuvotteluissa on saatava aikaan pysyvä ratkaisu, jolla pyritään mahdollistamaan sisämarkkinoiden tehokkaampi toiminta ja takaamaan samalla paremmin Sveitsin ja Alppien alueen ympäristönsuojelu; Euroopan parlamentti, joka 1. Tukee komission erityisesti viime vuonna tekemiä ponnisteluja neuvottelusopimuksen aikaansaamiseksi; 2. Onnittelee edellisiä puheenjohtajavaltioita Alankomaita ja Luxemburgia niiden pyrkimyksistä edesauttaa tyydyttävän sopimuksen syntymistä; 3. Pitää myönteisenä merkkejä Sveitsin liittohallituksen joustavuuden lisääntymisestä; 4. Kehottaa neuvotteluosapuolia lisäämään ponnistelujaan avoinna olevien kysymysten ratkaisemiseksi mahdollisimman pian vuonna 1998 tavalla, joka vastaa Euroopan kestävän liikkuvuuden vaatimuksia; 5. Kehottaa komissiota varmistamaan, että yksikään jäsenvaltio ei ole Sveitsiä huonommassa asemassa kauttakulkuliikenteen osalta; 6. Tunnustaa merkityksen, joka on Alppien alueen rahtiliikenteen siirtymisellä rautatiekuljetuksiin ja yhdistettyihin kuljetuksiin, ja tarpeen varmistaa, että maantieliikenteen työntekijöitä ei rangaista tarpeettomasti; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja Sveitsin liittohallitukselle.
Virallinen lehti nro C 034 , 02/02/1998 s. 0169



B4-0035 ja 0084/98 Päätöslauselma Kenian vaalien tuloksista Euroopan parlamentti, joka - ottaa huomioon aikaisemmat Keniaa koskevat päätöslauselmansa, erityisesti 18. syyskuuta 1997 antamansa päätöslauselman ((EYVL C 304, 6.10.1997, s. 139.)), - ottaa huomioon Euroopan unionin puheenjohtajavaltion 6. tammikuuta 1998 antaman julkilausuman, A. palauttaa mieliin, että Keniassa järjestettiin presidentinvaalit ja parlamenttivaalit 29. ja 30. joulukuuta 1997, B. muistuttaa, että vaalikampanjan ja vaalitoimituksen aikana havaittiin joukko sääntöjenvastaisuuksia, C. muistuttaa kuitenkin, että nämä vaalit ovat saaneet niiden kansallisten tarkkailijoiden tuen, joiden tehtävänä oli valvoa yleisten vaalien sujumista, D. toteaa lisäksi, että oppositio ei pystynyt ratkaisemaan keskinäisiä näkemyserojaan eikä kyennyt tukemaan yhdessä yhtä ehdokasta, E. muistuttaa, että presidentti Daniel arap Moï valittiin uudelleen ja että hänen puolueensa Kenian afrikkalainen kansallisliitto KANU säilytti kahden paikan turvin ehdottoman enemmistönsä Kenian parlamentissa, F. arvioi, että huolimatta vaaliprosessin aikana havaituista sääntöjenvastaisuuksista nämä vaalit merkitsivät uutta vaihetta kansanvaltaistamisprosessissa, joka tulisi vakiinnuttaa; katsoo, että perustuslakiuudistukset ovat olennainen askel pyrittäessä edistämään kansallista sovintoa, G. ottaa huomioon, että Kansainvälinen valuuttarahasto jatkaa Kenian avun jäädyttämistä, koska hallitus ei täytä taloushallintoa, talousarvion avoimuutta ja korruption vastaista taistelua koskevia ehtoja; 1. Pitää myönteisenä sitä, että Kenian kansalaiset sitoutuivat pitämään arvossa demokratiaa osallistumalla joukoittain, usein hyvin vaikeissa olosuhteissa, kansallisiin vaaleihin; 2. Panee merkille Kenian 29. ja 30. joulukuuta 1997 pidettyjen vaalien tulokset, mutta pitää valitettavina niitä sääntöjenvastaisuuksia, jotka olivat tahra moitteettomasti sujuneissa vaaleissa; 3. Kehottaa presidentti Moïta jatkamaan vuoropuhelua oppositiopuolueiden kanssa ja kunnioittamaan rajoituksitta sitä toimivaltaa, jonka perustuslaki antaa valitulle parlamentille; 4. Pyytää erityisesti Kenian hallitusta huolehtimaan siitä, että maan kaikki poliittiset voimat otetaan mukaan perustuslain uudistusprosessiin, kansallisen sovinnon aidossa hengessä; 5. Kehottaa painokkaasti Kenian hallitusta hyväksymään nopeasti ja panemaan täytäntöön tehokkaita lahjonnan vastaisia toimenpiteitä; 6. Pyytää komissiota jatkamaan Lomén sopimuksen nojalla Kenian hallituksen painostamista ihmisoikeuksien kunnioittamisen ja tehokkaiden lahjonnan vastaisten toimien täytäntöönpanon saavuttamiseksi; 7. Pyytää komissiota tukemaan valtioista riippumattomien järjestöjen erityisohjelmia, jotka osaltaan edistävät kansanvaltaistamisprosessin kehitystä Keniassa, esimerkiksi pyrkimällä poistamaan lukutaidottomuuden ja tukemalla kansalaisyhteiskunnan riippumattomia instituutioita; 8. Kehottaa puhemiestään välittämään tämän päätöslauselman komissiolle, neuvostolle, AKT:n ja EU:n yhteisen edustajakokouksen puheenjohtajille sekä Kenian hallitukselle.
Virallinen lehti nro C 200 , 30/06/1997 s. 0134



B4-0495, 0499, 0502, 0562, 0566 ja 0568/97 Päätöslauselma maan viljelykäytöstä poistamista koskevasta määrästä markkinointivuodeksi 1998/99 Euroopan parlamentti, joka - ottaa huomioon asetuksen (ETY) N:o 1765/92 tukijärjestelmästä tiettyjen peltokasvien viljelijöille ((EYVL L 181, 1.7.1992, s. 12)), A. ottaa huomioon, että pakollinen maan viljelykäytöstä poistamisen velvoite vahvistettiin markkinointivuodeksi 1997/98 viideksi prosentiksi, B. katsoo, että Euroopan unionin tuottajat tarvitsevat kohtuullisen siirtymäajan, jotta he voivat tehdä tuotantoonsa liittyvät päätökset täysin tietoisina asiaintilasta, C. katsoo, että unionin vientimahdollisuudet on taattava ja että jos tuotantotason riittämättömyyden vuoksi kysyntään ei voida vastata tyydyttävällä tavalla, tilanne johtaa vientimaksun määräämiseen, D. katsoo, että vuonna 1992 tapahtuneen yhteisen maatalouspolitiikan uudistuksen jälkeen komission on vahvistanut vuosittain maan viljelykäytöstä poistamista koskevan määrän varastojen ja viljan yhteisön sisäisen sekä yhteisön ulkopuolisen markkinatilanteen mukaan, E. katsoo, että jos maan viljelykäytöstä poistamista koskeva määrä on vahvistettava muuksi kuin perusasetuksessa määrätty määrä, yhteisön viljelijöiden on saatava tietää tämä määrä riittävän aikaisin, jotta he kylvötöitä aloittaessaan olisivat tietoisia asiaintilasta; katsoo, että erityisesti yhteisön eteläosassa sijaitsevien jäsenvaltioiden kylvökaudet huomioon ottaen komission olisi tehtävä asianmukainen ehdotus mahdollisimman pian ja joka tapauksessa kunkin vuoden kesäkuun 30 päivään mennessä; 1. Pyytää komissiota esittämään ehdotuksen markkinointivuonna 1998/99 noudatettavasta viljelykäytöstä poistamista koskevasta määrästä mahdollisimman pian, jotta aiheesta voidaan tehdä päätös 30. kesäkuuta 1997 mennessä; 2. Suosittaa, että komissio ehdottaisi markkinointivuodeksi 1998/99 viljelykäytöstä poistamista koskevan määrän, joka mahdollistaa sekä sisämarkkinoiden tarjonnan varmistamisen että vastaamisen maailmanlaajuiseen kysyntään; 3. Pyytää komissiota laatimaan kertomuksen viljelykäytöstä poistamisen eri muotojen soveltamisesta, jotka otettiin käyttöön vuoden 1992 uudistuksen jälkeen, ja sen jälkeen tehdyistä muutoksista, jotta toimenpiteiden koko tehokkuus voitaisiin varmistaa; 4. Kehottaa puhemiestään välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille.
Virallinen lehti nro C 020 , 20/01/1997 s. 0144



B4-1349, 1397, 1426 ja 1442/96 Päätöslauselma tiedotusvälineiden vapaudesta Kroatiassa Euroopan parlamentti, joka - ottaa huomioon aiemmat päätöslauselmansa Kroatiasta ja entisestä Jugoslaviasta, erityisesti 24. lokakuuta 1996 antamansa päätöslauselman Kroatian tilanteesta ((Kyseisen päivän istunnon pöytäkirja, osa II, kohta 11 h.)), - ottaa huomioon tiedotusvälineiden roolia entisen Jugoslavian rauhanprosessissa käsitelleen, osittain Euroopan parlamentin toimesta 29. marraskuuta 1996 järjestetyn konferenssin johtopäätökset, A. on syvästi huolestunut tapahtumista Radio 101:n osalta, joka on yksi Kroatian vanhimpia radioasemia ja jolta Kroatian televiestintäneuvosto ensin kielsi taajuuden käytön, mutta joukkomielenosoitusten jälkeen antoi sen myöhemmin jatkaa lähetystoimintaa, B. huomauttaa, että Radio 101 on aina sallinut kaikenlaisten poliittisten ja kulttuuristen aatteiden ilmaisemisen moniarvoisissa puitteissa, C. muistuttaa Kroatian hallitusta, että Euroopan neuvoston jäsenyys on suoraan sidoksissa selkeisiin sitoumuksiin tiedotusvälineiden moninaisuudesta ja että riippumattomien tiedotusvälineiden olemassaolo on olennaisen tärkeää todellisen demokraattisen yhteiskunnan toiminnalle; 1. Ilmaisee solidaarisuutensa Radio 101:n työntekijöille ja pyytää televiestintäneuvostoa uusimaan Radio 101:n toimiluvan ennen sen päättymistä 15. tammikuuta 1997; 2. Pyytää Kroatian viranomaisia soveltamaan kansainvälisesti hyväksyttyjä ohjeita taajuuksien jakamisessa yksityisille asemille ja takaamaan kaikin tavoin moniarvoisen mediasektorin kehittymisen sekä erityisesti toteuttamaan toimenpiteitä radio- ja tv-lähetysten tuotannon monipuolistamiseksi; 3. Pyytää painokkaasti neuvostoa ja komissiota osallistumaan Kroatian riippumattomien tiedotusvälineiden vahvistamiseen sekä täysin demokraattisen järjestelmän kehittämiseen tässä maassa erityisten demokratiaohjelmien avulla; 4. Kehottaa puhemiestään välittämään tämän päätöslauselman neuvostolle, komissiolle ja Kroatian hallitukselle ja parlamentille.
Virallinen lehti nro C 347 , 18/11/1996 s. 0465



B4-1180, 1204, 1205, 1208, 1210 ja 1212/96 Päätöslauselma oliiviöljyalan yhteisen markkinajärjestelyn uudistuksesta Euroopan parlamentti, joka A. ottaa huomioon, että komissio aikoo lähiaikoina tehdä ehdotuksen oliiviöljyn yhteisen markkinajärjestelyn uudistamista koskevaksi asetukseksi ilman minkäänlaista asetusta edeltävää valmistelevaa asiakirjaa, joka on katsottu tarpeelliseksi muita aloja uudistettaessa, B. ottaa huomioon, että asetuksessa (ETY) N:o 2261/84 säädetään, että komissio tekee ennen 1. tammikuuta 1995 kertomuksen oliiviöljyn tuotantoon tarkoitetun tukijärjestelmän toimivuudesta, ja ettei se ole vielä saanut tätä kertomusta, C. ottaa huomioon, että komissio tutkii parhaillaan oliiviöljyalan yhteisen markkinajärjestelyn uudistusta ja että epävirallisten asiakirjojen mukaan kyseinen uudistus tulee painottumaan oliivipuille myönnettävään tukeen sekä merkitsemään interventiohinnan ja tuotantotuen poistamista ja että nämä muutokset ovat synnyttäneet kielteisen reaktion tuottajamaiden ammattipiireissä, D. ottaa huomioon GATT:n uudet määräykset kolmansien maiden kanssa käytävästä kaupasta ja suosituimmuussopimuksista muiden öljyä tuottavien kolmansien maiden kanssa; Euroopan parlamentti, joka 1. Pyytää komissiota noudattamaan asetuksen (ETY) N:o 2261/84 säännöksiä ja esittämään neuvostolle kertomuksen tukijärjestelmän toiminnasta, kuten sitä pyydettiin tekemään tammikuuhun 1995 mennessä, niin että voidaan suorittaa arviointi, ennen kuin uudistukseen ryhdytään; 2. Pyytää, että ennen kuin komissio antaa ehdotuksen asetukseksi oliiviöljyalan yhteisen markkinajärjestelyn uudistuksesta, se laatii asiaa koskevan alustavan selvityksen, jossa analysoidaan perusteellisesti oliiviöljyalan voimassa olevan yhteisen markkinajärjestelyn toimivuutta, yksilöidään ongelmat ja tehdään ehdotuksia niiden ratkaisemiseksi; 3. Pyytää tässä yhteydessä, että ehdotusten tavoitteena olisi taata viljelijöiden tulot, oliivinviljelyn säilyminen olennaisena alueellisena erityispiirteenä ja keskeisenä osana Välimeren ympäristöä sekä koko tuotantoketjun kehittäminen paikallisten ja/tai alueellisten maaseudun ja työllisyyden kehittämisstrategioiden puitteissa ja että ne perustuisivat laatua edistävään strategiaan; 4. Vaatii komissiota varmistamaan, että EU:n suosituimmuusasemassa oleva öljyn tuonti muista Välimeren maista ei johda sosiaaliseen ja ympäristönsuojelulliseen polkumyyntiin, mikä aiheuttaisi häiriöitä markkinoilla ja vahingoittaisi EU:n oliivinviljelijöitä, jotka ovat jo vakavissa vaikeuksissa; 5. Pyytää komissiota välittämään sille kyseisen alustavan selvityksen, jotta se voi tehdä omat johtopäätöksensä, ja käynnistämään keskustelun muiden asiasta kiinnostuneiden elinten kanssa, kuten talous- ja sosiaalikomitea, alueiden komitea ja alan ammattikunnat; 6. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.
Virallinen lehti nro C 198 , 08/07/1996 s. 0213



B4-0736, 0768, 0788, 0805, 0812 ja 0830/96 Päätöslauselma Kiinan ydinkokeista Euroopan parlamentti, joka - ottaa huomioon ydinasekokeita, ydinaseiden leviämisen estämistä ja aseiden valvontaa koskevat päätöslauselmansa, ja erityisesti Ranskan ydinkokeiden uudelleen aloittamista koskevat päätöslauselmansa, A. pahoittelee syvästi, että Kiinan kansantasavalta toimeenpani hiljattain Lop Norin autiomaassa kolmannen ydinkokeensa toukokuussa 1995 pidetyn ydinsulkusopimuskonferenssin päättymisen jälkeen, B. on syvästi huolestunut Kiinan syyskuuksi ilmoittamasta uudesta kokeesta, C. ottaa huomioon, että neuvottelut ydinkoekieltosopimuksesta jatkuvat Genevessä, D. ottaa huomioon, että täydellinen ydinkokeiden kieltäminen on kansainvälisen yhteisön tärkeä tavoite aseistariisunnan ja ydinaseiden leviämisen estämisen alalla, E. panee merkille tiedot, joiden mukaan Kiinan kansantasavalta saattaisi olla valmis luopumaan itsepintaisuudestaan, jos sallittaisiin «rauhanomaiset ydinräjäytykset», 1. Tuomitsee voimakkaasti Kiinan hallituksen jatkuvat ydinkokeet ja kehottaa sitä noudattamaan kansainvälistä päätöstä kokeiden keskeyttämisestä; 2. Katsoo, että ydinkokeiden jatkaminen on ristiriidassa ydinkoekieltosopimusneuvottelujen tavoitteen kanssa; 3. Pyytää neuvostoa ja komissiota painostamaan Kiinan kansantasavaltaa, jotta se hyväksyisi täydellisen, aukottoman koekieltosopimuksen, mukaan lukien ns. «rauhanomaiset ydinräjäytykset»; 4. Toistaa vaatimuksensa täydellisestä ja lopullisesta ydinkoekiellosta; 5. Kehottaa kaikkia osapuolia, ja etenkin jäsenvaltioitaan, tekemään kaikkensa, jotta ydinkoekieltosopimusneuvottelut johtaisivat «nollavaihtoehto»- sopimukseen, johon kuuluu tehokas tarkastusjärjestelmä, ja vaatii sen pikaista ratifiointia; 6. On huolissaan ydinkokeiden mahdollisista vaikutuksista Lop Norin alueen väestön terveyteen; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Kiinan hallitukselle, Yhdistyneiden kansakuntien pääsihteerille sekä Yhdistyneiden kansakuntien aseistariisuntakonferenssin puheenjohtajalle.
Virallinen lehti nro C 166 , 10/06/1996 s. 0198



B4-0597, 0603, 0617, 0652 ja 0660/96 Päätöslauselma maataloustuotteiden vapaasta liikkuvuudesta ja kuljetuksesta Euroopan unionissa Euroopan parlamentti, joka - ottaa huomioon, että EY:n perustamissopimuksen 7 artiklassa taataan tavaroiden vapaa liikkuvuus Euroopan unionin alueella, - ottaa huomioon, että EY:n perustamissopimuksen 5 artiklassa velvoitetaan jäsenvaltiot takaamaan tavaroiden vapaa liikkuvuus kansallisella alueella, A. ottaa huomioon toukokuun lopussa 1996 tapahtuneet ranskalaisten maanviljelijöiden toistuvat hyökkäykset kuorma-autoja vastaan, jotka kuljettivat espanjalaisia hedelmiä ja vihanneksia kauttakulkuliikenteessä Euroopan unionin maihin, B. ottaa huomioon ranskalaisten maanviljelijöiden harjoittaman Ranskan markkinoille jo tuotujen hedelmien ja vihannesten tuhoamisen, C. katsoo, että nämä perusteettomat hyökkäykset ovat toistuneet usein viime vuosien aikana, että ne muodostavat iskun tavaroiden vapaata liikkuvuutta vastaan ja että niistä aiheutuvat taloudelliset vahingot ulottuvat myös markkinoiden menettämiseen, D. katsoo, ettei se seikka, että asia on vuosien ajan ollut vireillä tuomioistuimessa, vapauta Ranskaa velvoitteesta ylläpitää oikeusvaltiota eikä Euroopan unionin kanssa tehdyistä sitoumuksista ja että komission on jatkettava sopimusten valvontaa; 1. Tuomitsee tällaiset teot, jotka vaikuttavat vakavasti tavaroiden vapaaseen liikkuvuuteen Euroopan unionissa, sekä Ranskan viranomaisten passiivisuuden niiden ehkäisemiseksi; 2. Vaatii Ranskan hallitusta nopeasti ja asianmukaisesti korvaamaan vahingot, kuten Ranskan maatalousministeri Vasseur on ilmoittanut; 3. Pyytää Ranskan hallitusta toteuttamaan tarvittavat toimenpiteet, jotta tällaisten tapahtumien toistuminen voitaisiin välttää, ja toimimaan siten, että tekoihin syyllistyneet joutuvat vastaamaan seuraukista; 4. Pyytää neuvostoa ja komissiota viipymättä toteuttamaan toimenpiteet tavaroiden vapaan liikkuvuuden takaamiseksi myös hedelmä- ja vihannesalalla ja takaamaan vilpittömän kilpailun hedelmien ja vihannesten tuottajien välillä; 5. Pyytää niiden maiden hallituksia, joissa näitä hyökkäyksiä tapahtuu, toteuttamaan kaikki käytettävissään olevat keinot, jottei niitä enää tapahtuisi, ja kehottaa tuottajajärjestöjä jatkamaan sellaisten yhteyksien ylläpitämistä, joilla edistetään ymmärtämystä alan eri toimijoiden välillä; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille sekä espanjalaisille ja ranskalaisille maatalousalan järjestöille.
Virallinen lehti nro C 065 , 04/03/1996 s. 0172



B4-0226/96 Päätöslauselma Romanian tulvista Euroopan parlamentti, joka A. ottaa huomioon useilla Romanian alueilla hävitystä aiheuttaneet tulvat, joissa tuhoutui tuhansia taloja, teitä, siltoja ja rautateitä, B. ottaa huomioon kyseisen maan taloudellisen ja yhteiskunnallisen tilanteen, Euroopan parlamentti, joka 1. Pyytää komissiota myöntämään erityistukea kyseiselle maalle sekä rahoituksen että inhimillisten voimavarojen muodossa vaurioituneiden infrastruktuurien jälleenrakentamiseen; 2. Pyytää, että tätä tarkoitusta varten otettaisiin käyttöön erityinen yhteistyöohjelma Romanian viranomaisten kanssa; 3. Kehottaa puhemiestään välittämään tämän päätöslauselman neuvostolle ja komissiolle sekä Romanian hallitukselle.